ЕК пита: какво правиш ти за цифровите технологии | Блогът на Юруков
Преди няколко дни няколко евроблогъри ми препратиха обява на Европейската Комисия, която дава възможност на всеки да каже с какво се занимава и как то допринася за целите на Комисията в сферата на цифровите технологии. Целта е да се съберат множество едноминутни клипове, които после да се отсеят с гласуване, а печелившите да бъдат пуснати на пленарната сесия по темата в средата на юни. Така ще се покаже как обикновени граждани и организации работят със сегашната инфраструктура (шириколентов интернет, дигитални услуги, интернет пространство) и как подобряването й ще помогне на много. Срокът е до 30 май, а темите, за които се търси участие са следните:
Единен дигитален пазар – възможността фирми и хора да предоставят продукти и услуги без ограничения на граници и закони в рамките на целия ЕС
Съвместимост и стандарти – дигиталните услуги и информационни системи на бизнеса и държавни/местни/пан-европейски институции трябва да използват отворени стандарти и да са съвместими за по-лесна употреба и развитие
Доверие и сигурност – законова и техническа база, която осигурява сигурността в мрежата, както и доверие и спокойствие за пазаруващите и бизнеса
Високоскоростни връзки – бързите и надеждни интернет връзки не само помагат за удобство на бизнеса и хората, но и създават нови възможности за инвестиции и оптимизиране на работата
Разработки и иновации – подпомагане и насочване на научни проекти с участие на институти, университети и частни компании
Повишаване на интернет културата у гражданите на ЕС, което ще доведе до намаляването на разходите, жертвите на измами и оптимизацията на производство и администрацията
Технологиите в социалната сфера – свързаността може и помага много в сферата на здравеопазването, администрацията, социалните помощи, училищата, създаването на работни места и различни социални проекти
Международна свързаност – технологиите могат да помогнат много на това да се разбираме по-добре в рамките на ЕС, а и отвъд тях.
С клипове по минута може да участват както отделни хора, така и НПО-та и компании. В работата на много от нас има елементи свързани с някои от тези теми. Този конкурс дава възможност на всеки да се чуе гласът му, как използва тези технологии и как променя средата и обществото си с тях. Например, НПО може да сподели как свързва хора от различни държави в дискусия по темите на околната среда или как се бори на местно ниво за повече информационни услуги и eGov. Компания може да покаже как дава възможност на клиентите си да използват изцяло услугите им online и така пести енергия, пари и природата. Аз, например, ще пусна видео за Lipsva, като посоча, че работи с отворени данни, базирана е изцяло в мрежата и помага на хората да се включат в издирванията както виртуално (като споделят и обогатяват информация), така и физически (разлепване на плакати, обикаляне на регионите).
Клиповете си може да добавите на тази страница. Там ще видите и карта с добавените до сега клипове. Напомням пак, че има само 10 дни за създаване на клиповете. Не е много време, но клипът трябва да е само минута.
Идеи, Технологии и Интернет	digital agenda, видео, европейска комисия, ек, конкурс, цифрови технологии